बड़ी अजीब बात लगी। मैंने फिर इग्नोर किया और कमरे के अंदर चला आया। उसके बाद भी कई दिन तक वह लड़की मेरे सामने आती और बात करने की कोशिश करती, मगर मैं टाल देता। कभी नमस्ते कहती, कभी मिल जाने पर मुस्कुराती। मगर मेरे मन में उसके प्रति धीरे-धीरे आकर्षण पैदा हो रहा था शायद। एक दिन जब मैं अकेला था दिन में, किसी ने दरवाजा खटखटाया। मैंने खोला तो वही खड़ी थी। मैंने पूछा कि क्या हुआ, तो बोली कि पापा बुला रहे हैं तुमसे बात करनी है। मैंने कहा मुझे कोई बात नहीं करनी और दरवाजा बंद कर दिया। इसके बाद मैं जैसे ही आकर बिस्तर पर बैठा। कमरे में सफेद प्रकाश में उस लड़की की तस्वीरें बननी शुरू हो गईं। उसका बाप भी दिखा उस तस्वीर में और उसके पीछे कुछ लोग खड़े थे। मैं दो-तीन सेकंड के लिए हक्का-बक्का रह गया। दीवारों से आगे हवा में रोशनी में ऐसी तस्वीर बन रही थी, जैसे 3डी फिल्म चल रही हो। अजीब-अजीब सीन दिख रहे थे। कभी दिख रहा था कि उस लड़की को ऐंबुलेंस में ले जा रहे थे और वो मर रही हो। मैं घबरा गया और आंखें बंद कर लीं। जब खोलीं तो फिर वही सब सामने था। यह कोई भ्रम नहीं था। मैंने सिहराने के पास रखी थाली (ब्रेकफस्ट के बाद यहीं छोड़ दी थी) उठाई और जोर से दरवाजे पर दे मारी। जोर से आवाज आई बर्तन गिरने की और वे तस्वीरें गायब हो गईं।